দিল্লির ২৬ আলিপুর রোডে ডঃ আম্বেদকর জাতীয় স্মারক উদ্বোধনের পর প্রধানমন্ত্রীর ভাষণ

আমার মন্ত্রী পরিষদের সহযোগী শ্রী থাবরচন্দ্রজি গেহলট, শ্রী রামবিলাস পাসওয়ানজি, এই অঞ্চলের সাংসদ এবং আমার মন্ত্রী পরিষদের সঙ্গী ডঃ হর্ষবর্ধনজি, শ্রী রামদাস আঠওলেজি, শ্রী বিজয় সাঁপলাজি, এখানে উপস্থিত অন্য সমস্ত মাননীয় ভদ্রমহিলা ও ভদ্রমহোদয়গণ, সবার আগে আমি ১২৫ কোটি দেশবাসীকে অনেক অনেক শুভেচ্ছা জানাই এজন্যে যে, তাঁরা আজ ডঃ আম্বেদকর ন্যাশনাল মেমোরিয়াল রূপে একটি অমূল্য উপহার পেয়েছেন। আজ বাবাসাহেবের স্মৃতিতে নির্মিত এই জাতীয় স্মারকটি দেশের উদ্দেশে সমর্পন করতে পেরে নিজেকে ভাগ্যবান বলে মনে হচ্ছে। দেশে বৈশাখীর পরবও উদযাপন করা হচ্ছে। বৈশাখী আমাদের অন্নদাতা কৃষকদের পুজো করার দিন। আমি দেশবাসীকে বৈশাখীর অনেক অনেক শুভেচ্ছা জানাই। আজ জালিয়ানওয়ালাবাগ গণহত্যাকাণ্ড দিবসও। আজ থেকে ৯৯ বছর আগে নিরস্ত্র স্বাধীনতা সংগ্রামীদের উপর ব্রিটিশ সরকারের নির্বিচারে গুলীবর্ষণের সেই ঘটনা মানবসভ্যতার ইতিহাসে সর্বাধিক হৃদয়বিদারক ঘটনাগুলির অন্যতম। জালিয়ানওয়ালাবাগ গণহত্যাকাণ্ড-এ শহিদ প্রত্যেক স্বাধীনতা সংগ্রামীকে আমি প্রণাম জানাই। বন্ধুগণ, স্বাধীনতার পর এত সরকার এসেছে, কত সময় পেরিয়ে গেছে, কিন্তু যে কাজ অনেক আগে হওয়া উচিত ছিল, সেই কাজ অনেক দশক পর আজ হচ্ছে। আর সেজন্যে এখানে আসা, এই কর্মকাণ্ডে সামিল হওয়া, সেই স্থানে এসে দাঁড়ানো যেখানে বাবাসাহেব জীবনের শেষ সময়টা কাটিয়েছেন, এটা আমার জন্য অত্যন্ত হৃদয়স্পর্শী মুহূর্ত। বাবাসাহেবের নামে তাঁর স্মৃতিতে নির্মিত এই জাতীয় স্মৃতিসৌধ, দেশবাসীর পক্ষ থেকে তাঁর প্রতি একটি আন্তরিক শ্রদ্ধাঞ্জলি। আগামীকাল বাবাসাহেবের জন্মজয়ন্তী। তার একদিন আগে এখানে এই সমারোহের আয়োজন। বাবাসাহেবের প্রতি আমাদের সবার অটুট শ্রদ্ধা প্রদর্শন, সরকারের দায়বদ্ধতাকে প্রকাশ করছে। এই পবিত্র কর্মসম্পাদনের জন্য আমি ন্যায় ও অধিকার মন্ত্রক এবং অন্যান্য সংশ্লিষ্ট বিভাগের এই উদ্যোগকে অন্তর থেকে অনেক অনেক সাধুবাদ জানাই। এই স্মৃতিসৌধ নির্মাণের জন্য মাথার ঘাম পায়ে ফেলে কাজ করতে থাকা প্রত্যেক শ্রমিককে আমার প্রণাম। তাঁদের মধ্যে অধিকাংশ আজ এখানে উপস্থিত নেই। তাঁরা হয়তো এখন দূরে কোথাও অন্য কাজে লেগে পড়েছেন, কিন্তু আমি তাঁদেরকেও কোটি কোটি প্রণাম জানাই। ভাই ও বোনেরা, আজ থেকে এই স্মারক দিল্লির পর্যটন মানচিত্রে একটি উল্লেখযোগ্য সংযোজন রূপে পরিগণিত হবে। এখানে এসে মানুষ বাবাসাহেবের জীবনের সঙ্গে যুক্ত সমস্ত বিষয়, তাঁর ভাবধারা সম্পর্কে অবগত হতে পারবেন। এই স্মারক একজন অসামান্য ব্যক্তির অসাধারণ জীবনের প্রতীক। এই স্মৃতিসৌধটি একটি বইয়ের আকৃতিতে গড়ে তোলা হয়েছে। এই বই হ’ল ভারতের সংবিধান – যেটি রচনায় নেতৃত্ব দিয়েছেন ডঃ বাবাসাহেব আম্বেদকর, যা বিশ্বের সর্ববৃহৎ গণতন্ত্রকে রক্ষা করার পথ সুগম করেছে। যখন নতুন প্রজন্মের মানুষ এই স্মৃতিসৌধ দেখতে আসবেন, এখানে এসে আধুনিক প্রযুক্তির মাধ্যমে বাবাসাহেবের জীবন ও কর্মধারা নানা পর্যায় দেখে তাঁর জীবনের বিশালতাকে অনুভব করতে পারবেন। বন্ধুগণ, আমার সরকারের সৌভাগ্য বাবাসাহেবের জীবনের সঙ্গে যুক্ত পাঁচটি গুরুত্বপূর্ণ স্থান, যেগুলিকে আমি সর্বদা পঞ্চতীর্থ রূপে শ্রদ্ধা সহ স্মরণ করি। সেগুলিকে ইতিমধ্যেই একেকটি পর্যটন কেন্দ্র রূপে বিকশিত করার সুযোগ পেয়েছি। শ্রী গেহলটজি এ সম্পর্কে বিস্তারিত বলেছেন। মধ্যপ্রদেশে বাবাসাহেবের জন্মভূমি, লণ্ডনে তাঁর শিক্ষাভূমি, নাগপুরে দীক্ষাভূমি আর মুম্বাইয়ে চৈত্যভূমি (চিন্তন ভূমি) আর দিল্লিতে মহানির্বাণভূমি। এই পুণ্যতীর্থ তাই নিছকই একটি ইঁট-সিমেন্ট দিয়ে নির্মিত সৌধ নয়, এটি একটি জীবন্ত প্রতিষ্ঠান, আচার-বিচারে বড় প্রতিষ্ঠান। বন্ধুগণ, এই সুরম্য ভবনটি আমাদের সরকারের কর্ম-সংস্কৃতির প্রতীকও। যখন অটল বিহারী বাজপেয়ীজির সরকার ছিল – কত বছর হয়ে গেছে ভাবুন! তখনই এই সৌধ নির্মাণের প্রস্তাব আসে, মঞ্জুর হয়, সরকারি প্রক্রিয়া এগিয়ে চলে। কিন্তু পরবর্তী সরকারের সময় থেকেই এই প্রক্রিয়া ফাইলচাপা পড়ে। ২০১৪ সালে দেশবাসী আমাকে সরকারের নেতৃত্বপ্রদানের দায়িত্ব অর্পন করার পর আমরা এই ফাইল খুঁজে বের করে, দ্রুতগতিতে কাজ শুরু করি। ২০১৬ সালের ২৬ মার্চ এই স্মৃতিসৌধের শিলান্যাসের সময়ই আমি ঘোষণা করেছিলাস্ম যে, ২০১৮ সালে বাবাসাহেবের জন্মজয়ন্তীর আগেই আমি এটি উদ্বোধন করতে চাই! আমি অত্যন্ত বিনম্রভাবে বলতে চাই যে, আমরা এমন একটি কর্মসংস্কৃতি গড়ে তোলার চেষ্টা করছি, আমরা যে যে কাজের শিলান্যাস করব, তার উদ্বোধনও আমরাই করব। সময়ানুবর্তিতা, নিজের সঙ্গীদের ওপর, টিমের ওপর আস্থা এবং সরকারের ইচ্ছাশক্তি, কেমন পরিবর্তন আনতে পারে, তা আজ নির্দিষ্ট সময়ের আগেই এই সুরম্য স্মৃতিসৌধ উদ্বোধনের মাধ্যমেই প্রতিভাত হয়েছে। বন্ধুগণ, গণতন্ত্রে জবাবদিহিতা একটি গুরুত্বপূর্ণ বিষয়। শুধু জনগণকে নয়, নিজেকেও জবাব দিতে হয়। কিন্তু আমাদের দেশে অধিকাংশ সরকারই এক্ষেত্রে উন্নাসিক। বর্তমান সরকার এই ব্যবস্থাকে বদলে দিয়েছে। আপনারা হয়তো দিল্লির ১৫ জনপথ এলাকায় নির্মিত আম্বেদকর ইন্টারন্যাশনাল সেন্টার দেখতে গিয়েছেন। ১৯৯২ সালে এটি নির্মাণের প্রস্তাব গৃহীত হয়েছিল। কিন্তু তারপর ২২ বছর সেটি ফাইলচাপা ছিল। আমরা দায়িত্ব নেওয়ার পর ২০১৫ সালে শিলান্যাস করি। গত ডিসেম্বর মাসে সেটির উদ্বোধনও করি। এখন সেই ‘স্টেট অফ দ্য আর্ট’ ইন্টারন্যাশনাল সেন্টারটি দিল্লির অত্যন্ত জনপ্রিয় এবং গর্বের পর্যটনস্থল। ভাই ও বোনেরা, তৃণমূল স্তরে গিয়ে ব্যবস্থার ত্রুটিগুলিকে শুধরে নিয়ে কাজ করতে পারলেই এমনই ব্যবস্থার কায়াকল্প সম্ভব। এই দিন তিনেক আগেই আমি চম্পারণে ছিলাম, সেখান থেকে আমি মাধেপুরায় ইলেক্ট্রিক লোকোমোটিভ কারখানার ফেজ-১’রও উদ্বোধন করেছি। এই প্রকল্পের গল্পটিও একই রকম মঞ্জুর হয়েছে ২০০৭ সালে। কিন্তু কাজ শুরু হয়েছে আমরা ২০১৫-তে। এই ৭ বছর ধরে আগের সরকার প্রকল্পটিকে ফাইলচাপা রেখেছিল। দেশ স্বাধীন হওয়ার পর এই যে থামিয়ে রাখা, বিভ্রান্ত করা, ঝুলিয়ে রাখার কর্মসংস্কৃতি গড়ে উঠবে – এটা বাবাসাহেব কখনও কল্পনাই করতে পারেননি। তিনি কখনও ভাবেননি যে স্বাধীন ভারতে সরকারি প্রকল্পগুলি ৩০-৪০ বছরেও সম্পূর্ণ হবে না। এভাবে প্রকল্পগুলিকে অসম্পূর্ণ রেখে দেওয়া দেশের প্রতি একটি বড় অপরাধ। বন্ধুগণ, বিগত চার বছরে আমরা খুঁজে খুঁজে এরকম বছরের পর বছর ধরে লালফিতের ফাঁসে পড়ে থাকা প্রকল্পগুলিকে বের করে এনে কাজ চালু করেছি। সরাসরি প্রধানমন্ত্রী কার্যালয়ের তদারকিতে, নিয়মিত বৈঠকের মাধ্যমে সাড়ে নয় লক্ষ কোটি টাকারও বেশি বিনিয়োগে সেসব অসম্পূর্ণ প্রকল্পের কাজ এখন দ্রূতগতিতে এগিয়ে চলেছে! বিগত চার বছর ধরে আয়োজিত নিয়মিত বৈঠকগুলি এই প্রগতিকে নতুন গতি দিয়েছে। বন্ধুগণ, অভাবের কথা বলে কাঁদবো না, আর প্রভাবে বিচলিত হব না! – এই মন্ত্র প্রত্যেকের জন্যে একটি শক্তিতে রূপান্তরিত হয়! বাবাসাহেব আম্বেদকর নিজের জীবন দিয়ে এই শক্তি সঞ্চার করে গেছেন। সেজন্যে বর্তমান সরকারকেও আপনারা কখনও কাঁদতে দেখবেন না! আমরা তো নিজেদের সম্পদ ও সামর্থে ভরসা করে প্রতিনিয়ত অগ্রগতির প্রচেষ্টা চালিয়ে যাই। এই ভাবনাই আমাদের লক্ষ্য নির্ধারণ আর সেগুলি বাস্তবায়ণে নিজেদের সম্পূর্ণ শক্তি নিয়ে ঝাপিয়ে পড়তে শিখিয়েছে। ভাই ও বোনেরা, আজ থেকে ঠিক এক মাস আগে দিল্লিতে যক্ষ্মা রোগ নিয়ে আয়োজিত এক অনুষ্ঠানে সারা পৃথিবীর প্রতিনিধিরা এসেছিলেন। সেই বৈঠকে বিশ্বের অন্যান্য দেশের সকলে সিদ্ধান্ত নেয় যে, যক্ষ্মাকে ২০৩০ সালের মধ্যে জয় করতে হবে। সেই বৈঠকে ভারত ঘোষণা করেছে যে, ২০২৫ সালের মধ্যেই ভারত থেকে যক্ষ্মা নির্মূল করা হবে। অর্থাৎ আমরা নিজেদের জন্য লক্ষ্য প্রাপ্তির সময়সীমা অন্যান্য দেশের তুলনায় ৫ বছর এগিয়ে এনেছি। এখন আপনারা ভাবুন, পূর্ববর্তী সরকারগুলি কর্মসম্পাদনের তারিখ কি করে পিছিয়ে দেওয়া যায়, তা নিয়ে মাথা ঘামাতো কিন্তু বর্তমান সরকার কাজ সম্পূর্ণ হওয়ার আগেই তার সম্পাদনে তারিখ স্থির করে ফেলে – এটা কেমন কাজ! বর্তমান সরকার নির্ধারিত সময়ের আগেই কাজ সম্পূর্ণ করায় বিশ্বাস রাখে। আর এই কাজ কেমন? যক্ষ্মার বিরুদ্ধে লড়াই ধনীদের জন্য নয়, যক্ষ্মা তো গরিবদের বাড়িতেই বাসা করে থাকে। দলিত-বঞ্চিত-শোষিত মানুষকে এ ধরণের সমস্যা থেকে মুক্তি দেওয়াই বাবাসাহেব আম্বেদকরের স্বপ্ন ছিল। আমরা সেই স্বপ্ন পূরণের কাজ করছি। দেশের প্রান্তিক অঞ্চলগুলিতে গর্ভবতী মহিলা ও শিশুদের টিকাকরণ থেকে শুরু করে গ্রামগুলিকে গ্রামীণ সড়ক যোজনার মাধ্যমে সুগম করা সকল ক্ষেত্রেই সরকার যে লক্ষ্য নির্ধারণ করেছিল, এখন তার সম্পাদনের সময়সীমা ২-৩ বছর করে এগিয়ে এনেছে। যে কাজ ২০২২ সালে করার কথা ভেবেছিলাম, এখন মনে হচ্ছে ২০২০-র মধ্যেই সেগুলি করে ফেলতে পারব। তা হলে ২০২৪ সালে যা যা করার কথা সেগুলি ২০২২-এর মধ্যে কেন করতে পারব না। বন্ধুগণ, বাবাসাহেবের বিচারধারার ভিত্তি হ’ল সাম্যের বিভিন্ন রূপ। সম্মানের সাম্য, আইনে সাম্য, অধিকারে সাম্য, মানবিক গরিমায় সাম্য, সুযোগে সাম্য। এমনই কত না বিষয়ে সাম্য স্থাপনের স্বার্থে বাবাসাহেব জীবনের নতুন ব্যাখ্যায় সেই বিষয়গুলি তুলে ধরতেন। তিনি প্রায়ই আশা প্রকাশ করতেন যে, ভারত সরকার কোনও রকম জাতি-ধর্ম-বর্ণ-বৈষম্যকে না মেনে সংবিধান দর্শিত পথে কাজ করে যাবে। আজ বর্তমান সরকারের প্রতিটি প্রকল্পে আপনারা সামাজিক ন্যায় এবং কোনও রকম বৈষম্যহীন সাম্যের অধিকার প্রতিষ্ঠা অনুভব করবেন। দশকের পর দশক কাল ধরে আমাদের দেশে যে ভারসাম্যহীনতা তৈরি হয়েছে বর্তমান সরকার তা নানাভাবে নিরসনের প্রচেষ্টা চালাচ্ছে। যেমন – জন ধন যোজনা, স্বাধীনতার এত বছর পর কোটি কোটি জনগণের নিজস্ব ব্যাঙ্কের খাতা না থাকা অনেক বড় সামাজিক অন্যায়। আমাদের সরকার এই অসাম্য দূর করেছে। জন ধন যোজনার মাধ্যমে ইতিমধ্যেই দেশে ৩১ কোটিরও বেশি দরিদ্র মানুষ ব্যাঙ্ক অ্যাকাউন্ট খুলেছেন। একই রকমভাবে দেশের কোটি কোটি বাড়িতে শৌচালয় না থাকা, সামাজিক অন্যায়েরই আরেকটি রূপ। ইতিমধ্যেই আমরা স্বচ্ছ ভারত অভিযানের মাধ্যমে দেশে প্রায় ৭ কোটি শৌচালয় নির্মাণ করেছে। এর মধ্যে প্রায় ২ কোটি ২৫ লক্ষ শৌচালয় গ্রামাঞ্চলে বসবাসকারী আমার দলিত-পীড়িত-বঞ্চিত-শোষিত এবং আদিবাসীদের বাড়িতে তৈরি হয়েছে। বিগত চার বছরে দেশ অনুভব করেছে কিভাবে শৌচালয় নির্মাণের মাধ্যমে পারিবারিক সম্মান বৃদ্ধি হয়, সাম্য সুনিশ্চিত হয়! ভাই ও বোনেরা, আজকের এই আধুনিক সময়ে কারও বাড়িতে বিদ্যুৎসংযোগ না থাকাটা অনেক বড় সামাজিক অন্যায়! ২০১৪ সালে আমাদের দেশে ১৮হাজার এমন গ্রাম ছিল যেগুলিতে বিদ্যুতের খুঁটিও পৌঁছোয় নি। স্বাধীনতার এত বছর পরেও ১৮ হাজার গ্রাম অষ্টাদশ শতাব্দীর মতো জীবনযাপন করতে বাধ্য ছিলেন। আমি প্রধানমন্ত্রী হয়ে অনেক সাহস করে লালকেল্লার প্রাকার থেকে ঘোষণা করেছিলাম যে, আগামী ১০০০দিনের মধ্যে ঐ গ্রামগুলিতে বিদ্যুৎ পৌঁছে দেব। আমরা কাজে লেগে পড়ি, আর আজ শেষ যে তথ্য পেয়েছি, তা অনুসারে ২০০ থেকে ২২৫টি গ্রামে এখনও বিদ্যুৎ পৌঁছনোর কাজ বাকি আছে। কিন্তু ইতিমধ্যেই আমরা প্রত্যেক বাড়িতেই বিদ্যুৎ পৌঁছনোর কাজ শুরু করে দিয়েছি। প্রধানমন্ত্রী সৌভাগ্য যোজনার মাধ্যমে দেশের ৪ কোটি বাড়িতে বিনামূল্যে বিদ্যুৎ সংযোগ দেওয়া হচ্ছে। বাড়িতে বাড়িতে আলো থাকলে গোটা সমাজ আলোকিত হবে। স্বরোজগারকে উৎসাহ প্রদানকারী মুদ্রা যোজনাও দশকের পর দশক কাল ধরে চলতে থাকা অন্যায়কে সমাপ্ত করার কাজ করছে। ইতিমধ্যেই মুদ্রা যোজনার মাধ্যমে ১২ কোটিরও বেশি ঋণ মঞ্জুর করা হয়েছে। এর মধ্যে ২ কোটি ১৬ লক্ষেরও বেশি দলিত প্রাপক কোনও রকম গ্যারান্টি ছাড়াই ব্যাঙ্ক থেকে ঋণ পেয়েছেন। আর তা দিয়ে তাঁরা আজ নিজের পায়ে দাঁড়িয়েছেন। বন্ধুগণ, বর্তমান বাজেটেও সরকার একটি বড় প্রকল্প ঘোষণা করেছে। সারা পৃথিবীতে এই প্রকল্প নিয়ে আলোচনা হচ্ছে। এই প্রকল্প সামাজিক ভারসাম্যহীনতা দূরীকরণে গুরুত্বপূর্ণ ভূমিকা পালন করবে। এই প্রকল্পের নাম হ’ল ‘আয়ুষ্মান ভারত’। এর মাধ্যমে সরকার দেশের প্রায় ১০-১১ কোটি দরিদ্র পরিবার বা প্রায় ৪৫-৫০ কোটি মানুষকে স্বাস্থ্য বিমার আওতায় আনবেন। ঐ পরিবারগুলির যে কোনও সদস্য অসুস্থ হলে তাঁদের বছরে ৫ লক্ষ টাকা পর্যন্ত খরচে চিকিৎসা সুনিশ্চিত করা হচ্ছে। আজ দেশের যে কোনও প্রান্তে গ্রামীণ মহিলারা যে প্রকল্প নিয়ে সবচেয়ে বেশি খুশি, তা হ’ল উজ্জ্বলা যোজনা। আগে যাঁদের রান্নাঘরে গ্যাস কানেকশন আছে, তাঁদের দিকে সবাই সম্মানের চোখে তাকাতেন। যাঁদের ঘরে ছিল না, তাঁরা নিঃসন্দেহে সামাজিক অন্যায়ের শিকার। উজ্জ্বলা যোজনার মাধ্যমে সরকার বিনামূল্যে সাড়ে তিন কোটিরও বেশি মা ও বোনেদের রান্নার গ্যাস সংযোগ দিয়েছে। ইতিমধ্যেই এর লক্ষ্যমাত্রা বৃদ্ধি করে ৮ কোটি করে দেওয়া হয়েছে। আমার মনে হয়, বিগত কয়েক দশকে সমস্ত সরকারি প্রকল্পের তুলনায় সামাজিক ন্যায় স্থাপনের ক্ষেত্রে এটি সর্বাধিক জনপ্রিয় প্রকল্প হয়ে উঠেছে। বন্ধুগণ, আইনের মাধ্যমে সামাজিক ভারসাম্য রক্ষারও চেষ্টা চালিয়ে যাচ্ছে। ২০১৫ সালে দলিতদের ওপর অত্যাচার বন্ধ করার জন্য প্রচলিত আইনকে সরকার আরও শক্ত করেছে। দলিতদের ওপর অত্যাচারের তালিকাকে ২২টি ভিন্ন ভিন্ন অপরাধ থেকে বাড়িয়ে আমরা তাকে ৪৭ রকমের অপরাধের শাস্তি প্রদানের ব্যবস্থা করেছি।